Pus ju xapꞌulhnan avilhchan ixjunita ju anuꞌ cꞌatan acsni ixtaꞌui ju xkapavati ju jantu ixtamacaꞌanita ju xatꞌin chai acsni ixtamakni ixborregoꞌan ju ixpupastaccan ju anuꞌ atatsꞌisni acsni tatakꞌalhtaxtulh laꞌixꞌanintiꞌan ju xalackꞌajin istsꞌalan ju makꞌaniya israelitanin.
Pus ju acsnich ju ixꞌalacmamakaꞌui ju Jesús tajunich:
―Tas anchach ju kꞌoxich lhiulai ju uxintꞌi ju acꞌanau lakꞌoxinin junta laich caꞌu ju borrego.
Pus ju Jesús amalakachalh ixtꞌiyunꞌan ixꞌalacmamakaꞌui.
Chai alacjunich:
―Apꞌinchitꞌit ju lakꞌachakꞌan.
Chai ju anch apꞌakxtꞌokꞌaꞌitꞌit pumatam jokꞌat ju lhiꞌanta xcan lacaxalu.
Pus atꞌaimalhipꞌinaꞌitꞌit ju yuchi.
Chai junta catanuyaꞌ ju yuchi pus vachuꞌ atꞌanuyaꞌitꞌit.
Chai chani ju aꞌunaꞌitꞌit ju amachakaꞌ:
“Ju amamakaꞌunuꞌ ma najun ni ta ma anchach ju alin ju cuarto junta lai catꞌaꞌuyaꞌ ju borrego ju ixꞌalacmamakaꞌui”.
Chai ju anuꞌ amachakaꞌ catamasuniyanch ixlhitantalaktꞌui junta kꞌaich ixchakaꞌ.
Ju anch lakasilakꞌoxinincantach.
Pus anchach ju alakꞌoxiniyaꞌitꞌit ju vaiti quilacatachꞌan quijnanꞌan.
Pus ju ixꞌamamakaꞌui taꞌalh ju lakꞌachakꞌan chai vasalh talhitajulh tachi ju ixꞌajuncantach.
Chai anchach ju talakꞌoxinilh ju vaiti ixlacata ju cꞌatan.
Chai acsni tokꞌoxa pus ju Jesús anch ju alactꞌaꞌalh ju ixpumacautꞌuiꞌan ixꞌamamakaꞌui.
Chai acsni tatavilh lacamixa chai tatsuculh venin pus ju Jesús alacjuni:
―Slivasalh ju iclajunau.
Pumatam ju milhiꞌuxijnan ju quilatꞌavenau aquimakꞌaxtꞌakꞌaꞌ.
Pus ju acsnich ju yuꞌunch na taꞌamakꞌaninilh.
Kꞌantam kꞌantam tajunich:
―Para ja quitꞌin.
Chai apumatam ixnajun:
―Para ja quitꞌin.
Chai ju Jesús alackꞌalhtailh.
Alacjunich:
―Yuchi ju pumatam ju sia uxijnan ju mimpumacautꞌuiꞌan ju lakputam quintꞌatamajkꞌoi laquincꞌaꞌulh.
Slivasalh ni acꞌanaꞌ laquiꞌaninti tachi ju iclhitsꞌokcanta.
Quitꞌin ju quimalakachatachilh Dios ni lapanac actsucuyaꞌ ju ani.
Para painich ju anuꞌ lapanac ju aquimakꞌaxtꞌakꞌaꞌ.
Palai kꞌox ixva ni jantu tavanan istsuculh ju anuꞌ lapanac.
Chai acsni ixtatꞌajun venin pus ju Jesús chꞌapalh ju xkapavati.
Xtaknilh lhakꞌailaktsꞌiuch ju Dios.
Acsnicaꞌ ju chꞌekꞌelh.
Alacxtaknilh ju ixꞌamamakaꞌui chai alacjunich:
―Aꞌutꞌitch.
Ju ani quilacatuna junita.
Vachuꞌ xakatailh ju tasa ju ixputajun ju vino.
Xtaknilh lhakꞌailaktsꞌiuch ju Dios chai axtaknilh ju ixꞌamamakaꞌui.
Chai ju yuꞌunch takꞌotkꞌo ixchuxꞌan.
Ju acsnich ju Jesús alacjunich:
―Ju yuchi quiꞌacꞌalhni.
Chai acsni cataxtuyaꞌ ju yuchi pus camavasalayaꞌ ju sastꞌi chivinti ju caꞌalaclhitꞌatakꞌoxiyaꞌ ju Dios ju lapanacni ni laich caꞌamacꞌacxaniyaꞌ ixꞌalactuꞌuntiꞌan lhu lapanacni.
Slivasalh ju iclajunau.
Jantuch tavanan actikꞌotchokolh ju vino tus acsnich avilhchan acsni ackꞌotꞌach ju sastꞌi vino junta lhinonacha ju Dios.
Pus acsni talakꞌaya ju Dios lacamilhpat pus tataxtulh ju lacachakaꞌ.
Taꞌalh ju anuꞌ akstijun junta chꞌancanta ju xaqꞌuiu olivos.